Udtalelse om Kommissionens grønbog om strategiske muligheder for at styrke programindustrien i forlængelse af Den Europæiske Unions audiovisuelle politik (95/C 210/04)

Indledning

Ifølge kapitel 5, punkt C, i Kommissionens hvidbog »Vækst, konkurrenceevne, beskæftigelse«, som Rådet vedtog den 5. december 1993, skulle Kommissionen i løbet af første halvår 1994 fremlægge en grønbog om en politik for det audiovisuelle område. Her skulle Kommissionen foreslå, hvordan det bestående politiske instrument kan udbygges og forfines, »hvordan man kan tilpasse og effektivisere den nuværende politik for området, så Europas audiovisuelle software-industri ikke blot kan overleve, men også vokse frem til år 2000.«

Kommissionen har løst denne opgave med en grønbog med titlen »Strategiske muligheder for at styrke programindustrien i forlængelse af Den Europæiske Unions audiovisuelle politik« [KOM(94) 96 endelig udg.], som den vedtog den 7. april 1994.

Kommissionen koncentrerer sine overvejelser om udviklingen af den europæiske programindustri for spillefilm og tv-programmer som en del af den audiovisuelle sektor. Dette skyldes, at programindustrien har strategisk betydning for udviklingen af den audiovisuelle sektor. Desuden er spillefilm og tv-programmer de vigtigste formidlere af de europæiske kulturer og et levende bevis på hvert enkelt lands traditioner og identitet. De fortjener derfor i høj grad særlig opmærksomhed.

I henhold til artikel 128 i traktaten om Den Europæiske Union skal Fællesskabet ved sin indsats fremme samarbejdet mellem medlemsstaterne og om nødvendigt støtte og udbygge medlemsstaternes indsats på områder som kunstneriske og litterære frembringelser, herunder i den audiovisuelle sektor. Her har de lokale og regionale myndigheder også en vigtig rolle at spille. Det er ligeledes fastsat, at Fællesskabet skal tage hensyn til de kulturelle aspekter i sin indsats i henhold til andre bestemmelser i traktaten, og at Rådet skal vedtage tilskyndelsesforanstaltninger efter høring af Regionsudvalget. På den konstituerende samling i Underudvalg 3 den 25. maj 1994 blev Dennis Haughey udpeget til ordfører for Regionsudvalgets udtalelse om denne grønbog.

Straks i begyndelsen af grønbogen afgrænser Kommissionen den centrale problematik:

»Hvordan kan Den Europæiske Union bidrage til udviklingen af en europæisk spillefilm- og tv-programindustri, som er konkurrencedygtig på verdensmarkedet, som er fremtidsorienteret, som kan sikre, at de europæiske kulturer kommer til udfoldelse, og som kan skabe arbejdspladser i Europa ?«

Grønbogen redegør for de grundlæggende tendenser i programindustrien, som Kommissionen ser dem, analyserer risiciene og mulighederne for den europæiske programindustri og beskriver de eksisterende instrumenter, hvormed den kan fremmes. Kommissionens overvejelser om valgmulighederne for fremtiden er af stor betydning. De vedrører de fremtidige spilleregler for markedet, EU's indførelse af finansielle stimuleringsordninger, og om der eventuelt skal stræbes hen imod konvergens for de nationale støtteordninger.

Med denne udtalelse udtrykker Regionsudvalget håb om, at Kommissionen allerede i høringsprocessen vil tage hensyn til regionernes og kommunernes særlige holdning til dette emne, der er af så stor betydning for fremtiden.

Regionsudvalget vedtog på sin 4. plenarforsamling den 27.-28. september 1994 enstemmigt følgende udtalelse.

UNDER HENVISNING TIL

- Rådets afgørelse af 21. december 1990 om gennemførelse af et handlingsprogram til fremme af udviklingen af den europæiske audiovisuelle industri (MEDIA) (1991-1995),

- meddelelse fra Kommissionen til Rådet og Europa-Parlamentet »Digital tv-transmission: Principper for EU's politik, Udkast til Rådets resolution« [KOM(93) 557 endelig udg. af 15. november 1993],

- Kommissionens forslag til Europa-Parlamentets og Rådets direktiv om standarder for transmission af tv-signaler [KOM(93) 556 endelig udg. af 15. november 1993],

- Kommissionens hvidbog om »Vækst, konkurrenceevne, beskæftigelse - Udfordringer og veje ind i det 21. århundrede«, der blev vedtaget af Rådet den 5. december 1993 [KOM(93) 700 endelig udg.],

- meddelelse fra Kommissionen til Rådet og Europa-Parlamentet om gennemførelsen af artikel 4 og 5 i direktiv nr. 89/552/EØF »Fjernsyn uden grænser« [KOM(94) 57 endelig udg. af 3. marts 1994],

- Rådets afgørelse af 22. juli 1994 om en handlingsplan for indførelse af avancerede tv-tjenester i Europa fremsætter Regionsudvalget følgende bemærkninger:

1. Regionsudvalget understreger, at film- og tv-programmer spiller en stor rolle, når det drejer sig om at beskytte og fremme de nationale og regionale kulturers mangfoldighed, herunder mindre udbredte sprog, idet mange mindre samfund udviser et højt niveau af kunstnerisk og kreativ aktivitet. Regionsudvalget bifalder, at Kommissionen anerkender den audiovisuelle industris kulturelle betydning.

2. Regionsudvalget understreger betydningen af de overvejelser, som Kommissionen anstiller i grønbogen om fremme af programindustrien inden for Den Europæiske Unions audiovisuelle politik.

3. Regionsudvalget glæder sig over den omfattende høringsprocedure, som Kommissionen har gennemført, og går ud fra, at Kommissionen vil tage hensyn til de lokale og regionale myndigheders synspunkter og den centrale rolle, de ofte spiller inden for denne sektor, når den fremsætter forslag om tilskyndelsesforanstaltninger i den audiovisuelle sektor med henblik på vedtagelse i Rådet.

4. Regionsudvalget er enig med Kommissionen i dennes analyse af de grundlæggende tendenser i programindustrien og af, hvilke risici og muligheder den audiovisuelle sektor står over for. Det er desuden vigtigt at tilskynde til kulturel mangfoldighed inden for programindustrien.

5. Regionsudvalget ser dog en snæver sammenhæng mellem den allerede offentliggjorte grønbog om styrkelse af programindustrien og Kommissionens kommende konklusioner på grundlag af høringen om grønbogen om pluralisme og mediekoncentration i det indre marked.

6. Regionsudvalget deler derfor Det Økonomiske og Sociale Udvalgs kritik af, at grønbogen om styrkelse af programindustrien ikke tager tilstrækkelig højde for mulige samfundspolitiske konsekvenser af en utøjlet konkurrence på det audiovisuelle område.

7. Regionsudvalget anser det derfor for nødvendigt, at man, alt imens man respekterer medlemsstaternes mediepolitiske beføjelser, drøfter forslag, der tager sigte på at imødegå truslen om ejerkoncentration i den europæiske medieverden, specielt med henblik på at garantere ytringsfriheden, forbrugernes frie valg, menneskerettighederne og regionernes mangfoldige facetter.

Regionsudvalget bifalder, at Kommissionen i sin meddelelse af 21. september 1994 bebuder en ny, omfattende høring om pluralisme og mediekoncentration, som tager sigte på at undersøge, hvorvidt der kan blive tale om initiativer på unionsniveau og i givet fald hvilke. Det henstilles, at Kommissionen lige fra begyndelsen fuldt ud inddrager regionerne i denne høringsprocedure, navnlig de regioner, der har lovgivningskompetence på medieområdet.

Det henstilles endvidere, at Kommissionen giver regionerne adgang til sine undersøgelser vedrørende pluralisme og mediekoncentration.

8. For at beskytte mindreårige må det sikres, at der ikke fra europæiske stater udsendes pornografiske eller voldsforherligende programmer. I denne forbindelse er det også nødvendigt at præcisere, hvilken stat der har kompetence til at skride ind.

9. Regionsudvalget er af den opfattelse, at det mål, der går ud på at skabe arbejdspladser, kun kan nås, hvis de små og mellemstore virksomheder også får en realistisk chance på markedet.

10. Regionsudvalget bemærker, at det i hvidbogen om vækst, konkurrenceevne og beskæftigelse påpeges, at der ganske vist mangler pålidelige statistiske oplysninger om beskæftigelsen i denne sektor, men at det anslås, at mindst 1,8 millioner mennesker har deres hovedbeskæftigelse i EF's audiovisuelle tjenestesektor. Regionsudvalget er imidlertid enig med Det Økonomiske og Sociale Udvalg i, at det er for optimistisk at tro, at der alt andet lige kan skabes 2 millioner arbejdspladser i den audiovisuelle sektor inden år 2000.

11. Regionsudvalget glæder sig over Kommissionens grundlæggende holdning, at subsidiaritetsprincippet skal anvendes, når der udformes en europæisk politik på dette område, og at det i fællesskab skal fastlægges, på hvilket niveau de opstillede mål kan realiseres mest effektivt.

12. Regionsudvalget bifalder, at det erkendes i grønbogen, at støttemekanismer, der tager sigte på nationale målsætninger, kulturelle mål og industrimål, ikke er i modstrid med målsætningen om en styrkelse af den europæiske programindustri, men tværtimod kan blive en magtfuld løftestang herfor.

13. Regionsudvalget anser det også for positivt, at de forskellige kompetenceniveauer på nationalt, regionalt eller andet plan har direkte og afgørende indflydelse på den audiovisuelle sektors strukturer, som det hedder i grønbogen.

14. Regionsudvalget går derudover ind for, at den regionale og lokale kompetence på dette område skal udbygges endnu mere i fremtiden for at fremme den kulturelle mangfoldighed og bevare den regionale identitet.

15. Regionsudvalget er overbevist om, at en specifik europæisk strategi kun vil bære frugt, hvis der tages hensyn til, at offentlighedens efterspørgsel i hovedsagen er lokalt, regionalt og nationalt orienteret.

16. Regionsudvalget anser det derfor for nødvendigt at fremme en yderligere udvikling af en produktion af kreative og avantgarde-programmer på lokalt og regionalt plan, også selv om de ikke umiddelbart kan udnyttes på verdensmarkedet.

17. Regionsudvalget er af den opfattelse, at det scenario, som Kommissionen opstiller for en digitalisering af distributionsvejene, ville kunne støtte realiseringen af disse strukturer.

18. Regionsudvalget går ud fra, at Den Europæiske Unions fremtidige rolle består i at udvikle programindustrien ved at åbne markederne og fremme produktionen og distributionen af europæiske programmer under nøje overholdelse af subsidiaritetsprincippet.

19. Regionsudvalget billiger Kommissionens forslag om at skabe en ramme for udveksling af ideer på europæisk plan og at overveje, hvilket bidrag medlemsstaterne kan yde på alle kompetenceniveauer for at nå de mål, der er opstillet i fællesskab. Regionsudvalget kræver i denne forbindelse, at de regionale og lokale myndigheder inddrages i stort omfang. Hvad angår Kommissionens forslag om at skabe en ramme for udveksling af ideer på europæisk plan, gør Regionsudvalget opmærksom på, at der ikke må gribes ind i bestående nationale eller regionale kompetenceområder. Det kræver desuden, at regionerne og kommunerne inddrages fuldt ud i denne udveksling af ideer på europæisk plan.

20. Efter de første erfaringer giver Regionsudvalget en positiv vurdering af handlingsplanen til indførelse af avancerede tv-tjenester i Europa.

21. Regionsudvalget bemærker, at det igangværende MEDIA-program løber indtil 1995, og understreger, at der er behov for et MEDIA 2-program efter 1995, som løber mindst indtil år 2000. Regionsudvalget støtter de fire prioriterede målsætninger, der er anført i grønbogen, og finder det påkrævet, at der lægges særlig vægt på de behov, der gør sig gældende i små og mellemstore virksomheder og i mindre medlemsstater; i den forbindelse må uddannelse prioriteres særligt højt. Regionsudvalget mener, at programmerne MEDIA, BABEL og SCALE bør have større geografisk dækning, så der tages højde for regionernes mangfoldige facetter.

22. Regionsudvalget henstiller, at man støtter og fremmer programmer til fælles uddannelse af specialarbejdere med forskellig sproglig og kulturel baggrund og fra forskellige arbejdsområder inden for den audiovisuelle sektor.

23. Regionsudvalget lægger særlig vægt på, at der sker en udveksling af eksisterende audiovisuelle materialer for at lette en reproduktion af sådanne materialer i flere sprogversioner, som ellers måske ikke ville være rentable. I den forbindelse anerkendes det, at frembringerne har krav på en rimelig økonomisk modydelse og moralsk ret til at kontrollere brugen af deres kunstneriske frembringelser.

24. Det ligger Regionsudvalget stærkt på sinde, at den meget vigtige offentlige radio- og fjernsynssektors stilling beskyttes og styrkes i det nye konkurrencemiljø, idet man anerkender dens store betydning for bevaringen og udbredelsen af den righoldige europæiske kultur og for sikringen af det europæiske publikums valgmuligheder.

25. Regionsudvalget kræver, at man respekterer betydningen af de radio- og tv-tjenester, der primært er etableret med henblik på at opfylde specifikke, kulturelle målsætninger, i forbindelse med eventuelle revisioner af direktivet om »Fjernsyn uden grænser«. Man må derfor overveje at yde konkret støtte i form af direkte tilskud/subventioner fra EU-fondene. I den forbindelse må enhver unødig centralisme undgås, og man må respektere den mangfoldighed og de særlige karakteristika, der kendetegner radio- og tv-områdets organisation i de enkelte medlemsstater og regioner. Det gælder især regionernes beføjelser og ansvarsområder samt spredningsorganets autonomi i forbindelse med programudformningen.

26. Regionsudvalget går imod, at der indføres skattelignende afgifter på europæisk plan, og at der arbejdes hen imod en konvergens i finansieringen af de nationale støtteordninger.

27. Regionsudvalget anser det i lige så høj grad som Kommissionen for absolut nødvendigt, at alle Unionens regioner inddrages i udbygningen af den audiovisuelle industri, og især at nogle regioner med lav produktionskapacitet eller mindre udbredte sprog tilgodeses med en positiv forskelsbehandling.

28. Regionsudvalget går ind for, at de central- og østeuropæiske regioner inddrages i den europæiske støtteordning inden for rammerne af et nyt partnerskab. Regionsudvalget gør sig især til talsmand for, at der stilles midler fra PHARE-programmet til rådighed for den audiovisuelle sektor i disse regioner.

29. Regionsudvalget håber, at det vil lykkes Kommissionen at samordne de forskellige aktivitetsområder til en samlet, overordnet politik, der dels kan fremme udviklingen af en europæisk film- og programindustri, som er konkurrencedygtig på verdensmarkedet på lang sigt, og dels kan skabe nye arbejdspladser og samtidig fremme kulturlivet, respekten for identitet samt borgernes tilhørsforhold til Europa.

Regionsudvalget pålægger sin formand at oversende denne udtalelse til Rådet, Kommissionen, Europa-Parlamentet og Det Økonomiske og Sociale Udvalg.

Bruxelles, den 28. september 1994.

Jacques BLANC

Formand for

Regionsudvalget